**Барыйаан холобура**

Сорудахтары толорууга ыйынньык

Эксээмэн үлэтэ икки чаастаах. Бастакы чааһа 10 сорудахтаах:

1, 4 - лиэксикэ ыйытыылара;

2, 9 – пэниэтикэ;

3, 5, 6 – морполуогуйа;

7, 8, 10 – сиинтэксис.

Үлэ иккис чааһа. Бэйэ суруйуутугар бэриллибит этиилэри салҕаан, толору тиэкиһи оҥор. Суруйууҥ 100 тылтан итэҕэһэ суох буоларын ситис.

Үлэҕин болҕойон бэрэбиэркэлээн баран, эппиэккин сорудах нүөмэринэн сөп түбэһиннэрэн, анал былааҥкаҕа уһул.

Үлэни толорууга 3 чаас 30 мүнүүтэ (210 мүн.) бэриллэр.

Ситиһиини баҕарабыт!

**1 чааһа**

Бу кэрчиги аах, сорудахтары толор.

(1) Тыа быыһыгар, ыт мунна баппат ыккыйыгар, арыы-арыы курдук ордон хаалбыт халыҥ хомурах ууллан, сыккыс буолан сүүрүгүрэр. (2) Үрдүк тииттэр лабааларын көмүрүө хаар кырыылаах бөдөҥ туораахтара сып-сытыынан чаҕылыҥнаһан, күлүм аллан, кустуктанан ылаллар. (3) Хомурах кытыыта анныгар халыйбыт ууга өтөр-өтөр “сур-р” гына тохтор. (4) ***Сыккыс*** дьэп-дьэҥкир уута маҥнай симиктик үөрэ-көтө сүүрүгүрэн кылабачыйар. (5) Онтон эниэни таҥнары түстэх аайы улам эрдийэн ылар.(6) Тиһэҕэр, ***тыа*** саҕатыгар тиийиитэ, күрүлгэннэнэн, үөһэттэн барылаччы кутуллан киирэн, сыһыыга килэйбит ходуһа уутугар холбоһор.

1. (4) этиигэ бэлиэтэммит тыл синиэньимнэрин суруй.
2. (3) этииттэн наар уос аһаҕас дорҕоонноох тыллары бул.
3. (2) этииттэн даҕааһын ааттары бул, олохторун ый.
4. (1) этииттэн сомоҕо домоҕу бул, суолтатын быһаар.
5. (6) этииттэн аат туохтууру булан суруй.
6. (5) этииттэн көмө саҥа чаастарын бул, араастарын ый.
7. (1) этиигэ сурук бэлиэтин быһаар.
8. (2) этииттэн тардыы ситимин булан, сирэйин, ахсаанын ый.
9. (6) этиигэ бэлиэтэммит тылы пэниэтикэлии ырыт.
10. (5) этии тутаах чилиэннэрин бул, этии тутулун быһаар.

**2 чааһа**

**Бэйэ суруйуута**.

Бэриллибит этиилэри болҕойон аах, туох туһунан суруллубутун толкуйдаа.

***Киһи – айылҕа оҕото. Кини тулалыыр эйгэ, айылҕа быстыспат сорҕото буолар. Ону билинэр, ылынар киһи муҥура суох сайдыы суолугар киирэр. Ол иһин өбүгэлэрбит былыр-былыргаттан ийэ айылҕаларын олус харыстыыллара, айылҕа сокуонун тутуһаллара. Бүгүҥҥү сайдыылаах кэмҥэ айылҕаҕа сыһыан уларыйда дуо?***

* Салгыы санааҕын ситимнээн, сиһилээн суруй.
* Тиэкискин ааттаа;
* Этэр санааҕын чопчулаа;
* Суруйууҥ ис хоһооно этэр санааҕын арыйыахтаах;
* Этиилэриҥ, тиэкис кэрчиктэрэ (киирии, сүрүн чаас, түмүк) ситимнээх буолуохтаахтарын умнума;
* Этиилэргэр ойуулуур-дьүһүннүүр тыллары, сомоҕо домоҕу, өс хоһоону туттарыҥ биһирэнэр;
* Олохтон, литэрэтиирэттэн холобур киллэрэриҥ табыгастаах;
* Тиэкис тылын-өһүн кичэйэн көр. Хатыланар тыллары булан, синиэньиминэн солбуйан биэр;
* Суруйууҥ 100 тылтан итэҕэһэ суох буолуохтааҕын умнума.